b'\n_START_ARTICLE_\nVeijo Baltzar\n_START_SECTION_\nIzlo\xc5\xbeba "Miranda \xe2\x80\x93 holokaust Roma"\n_START_PARAGRAPH_\nIzlo\xc5\xbeba je bazira se na \xc5\xbeivotnoj pri\xc4\x8di Mirande, Romkinje iz Slova\xc4\x8dke, koja je za razliku od svoje obitelji uspjela pre\xc5\xbeivjeti zato\xc4\x8deni\xc5\xa1tvo u koncentracijskom logoru. Kroz kola\xc5\xbe fotografija koje prikazuju tipi\xc4\x8dan romski \xc5\xbeivot, ali i romsku umjetnost te patnju u koncentracijskim logorima, izlo\xc5\xbeba donosi \xc5\xa1okantnu, ali i stiliziranu pri\xc4\x8du o romskoj djevoj\xc4\x8dici Mirandi, o njezinom putu kroz Drugi svjetski rat i pre\xc5\xbeivljavanje Auswitcha._NEWLINE_Izlo\xc5\xbeba je od 2012. do danas putovala po Finskoj, a po\xc4\x8detak njene me\xc4\x91unarodne turneje ujedno je i po\xc4\x8detak me\xc4\x91unarodnog putuju\xc4\x87eg projekta Kroz Mirandine o\xc4\x8di 2017.\xe2\x80\x932018. u sklopu kojega se izlo\xc5\xbeba i organizira, a za ostvarenje kojega je Drom dobio sredstva iz EU programa Europa za gra\xc4\x91ane te iz \xc5\xa1vedskog i norve\xc5\xa1kog kulturnog fonda.\xc2\xa0Izlo\xc5\xbeba Miranda \xe2\x80\x93 holokaust Roma govori o tihom genocidu Roma za vrijeme Drugog svjetskog rata. Tijekom turneje po Finskoj razgledalo ju je oko milijun posjetitelja. Ta je turneja uklju\xc4\x8dila i njen postav u Nacionalnom muzeju Finske od 2013. do 2014. godine._NEWLINE_Otvorenje me\xc4\x91unarodne turneje izlo\xc5\xbebe Miranda \xe2\x80\x93 holokaust Roma uprili\xc4\x8deno je 15. velja\xc4\x8de ove godine u finskom Kulturnom centru Espoo\xc2\xa0dok je sve\xc4\x8danim otvorenjem 11. svibnja 2017. u estonskom Muzeju okupacije u Talinu te 15. svibnja 2017. u latvijskom Muzeju geta u Rigi i slu\xc5\xbebeno po\xc4\x8dela njezina me\xc4\x91unarodna turneja. Izlo\xc5\xbebu je u Talinu otvorio potpredsjednik estonskog parlamenta\xc2\xa0Enn Eesmaa, a u Rigi njen gradona\xc4\x8delnik\xc2\xa0Nils Ushakovs._NEWLINE_Cilj projekta Kroz Mirandine o\xc4\x8di je potaknuti me\xc4\x91ukulturalni dijalog te na primjeru holokausta Roma obnoviti podu\xc4\x8davanje o europskoj povijesti. Miranda predstavlja Anu Frank Roma, kao i nov te inovativni na\xc4\x8din postavljanja izlo\xc5\xbebi koji je ujedno i me\xc4\x91unarodni brand.\xc2\xa0Projekt je privukao veliku pozornost djelomi\xc4\x8dno i zbog \xc4\x8dinjenice da je rije\xc4\x8d o prvoj izlo\xc5\xbebi o holokaustu Roma \xc4\x8diji su autori sami Romi. Tijekom projekta izlo\xc5\xbeba \xc4\x87e obi\xc4\x87i 19 dr\xc5\xbeava te \xc4\x87e se postaviti u ustanovama razli\xc4\x8ditih profila. Osim Finske, Estonije, Latvije i Hrvatske, izlo\xc5\xbebu \xc4\x87e, tako, tijekom 2017. i 2018. godine ugostiti Albanija, Argentina, Belgija, \xc4\x8ce\xc5\xa1ka, Danska, Francuska, Island, Ma\xc4\x91arska, Norve\xc5\xa1ka, Njema\xc4\x8dka, Rumunjska, Rusija, Slova\xc4\x8dka, \xc5\xa0vedska, Ukrajina te Velika Britanija.Me\xc4\x91unarodnu putuju\xc4\x87u izlo\xc5\xbebu Miranda \xe2\x80\x93 holokaust Roma, u organizaciji finske Kreativne udruge za umjetnost i kulturu DROM i Nacionalne i sveu\xc4\x8dili\xc5\xa1ne knji\xc5\xbenice u Zagrebu, otvorio je u \xc4\x8detvrtak, 29. lipnja 2017.\xc2\xa0godine u velikom predvorju Nacionalne i sveu\xc4\x8dili\xc5\xa1ne knji\xc5\xbenice u Zagrebu izaslanik predsjednice Republike Hrvatske saborski zastupnik\xc2\xa0Veljko Kajtazi.\xc2\xa0Pozdravne \xc4\x87e rije\xc4\x8di na sve\xc4\x8danom otvaranju putila je dr. sc.\xc2\xa0Tatijana Petri\xc4\x87, glavna ravnateljica Nacionalne i sveu\xc4\x8dili\xc5\xa1ne knji\xc5\xbenice u Zagrebu, Nj. E.\xc2\xa0Timo Rajakangas, veleposlanik Republike Finske u Republici Hrvatskoj, dr. sc.\xc2\xa0Ivica Polji\xc4\x8dak, dr\xc5\xbeavni tajnik u Ministarstvu kulture Republike Hrvatske, mr. sc.\xc2\xa0Hrvoje \xc5\xa0lezak, dr\xc5\xbeavni tajnik u Ministarstvu znanosti i obrazovanja Republike Hrvatske te dr. sc.\xc2\xa0Irena Petrijev\xc4\x8danin Vuksanovi\xc4\x87, saborska zastupnica i izaslanica predsjednika Hrvatskog sabora.\xc2\xa0O izlo\xc5\xbebi je govorio g. Veijo Baltzar, autor izlo\xc5\xbebe i predsjednik udruge DROM, a slu\xc5\xbebeno je otvorio saborski zastupnik Veljko Kajtazi, saborski zastupnik i izaslanik predsjednice Republike Hrvatske. Ulomke romske glazbe izveo je kvartet\xc2\xa0DUDA 2\xc2\xa0te finski ansambl\xc2\xa0Ludvig XIV._NEWLINE_Izlo\xc5\xbeba je u Republici Hrvatskoj organizirana pod pokroviteljstvom Hrvatskoga sabora, a podr\xc5\xa1ku njenoj organizaciji pru\xc5\xbeili su Ministarstvo kulture Republike Hrvatske te Veleposlanstvo Republike Finske. Ostaje otvorena do 31. kolovoza 2017._NEWLINE_Izlo\xc5\xbeba \xc4\x87e svoj vrhunac do\xc5\xbeivjeti u prolje\xc4\x87e 2018. godine kada \xc4\x87e biti postavljena u Europskom parlamentu u Bruxellesu.\n_START_SECTION_\nPjesme\n_START_PARAGRAPH_\nTranslated by Boris Vidovic\n_START_SECTION_\nCrveni vrt (Punainen puutarha)\n_START_PARAGRAPH_\nJo\xc5\xa1 bih se rado sjetio_NEWLINE_jo\xc5\xa1 bih se rado utopio_NEWLINE_u vrtu tvoje kose_NEWLINE__NEWLINE_Poput tihih slapova_NEWLINE_pored crvenih brzaka_NEWLINE_crveni vrt_NEWLINE__NEWLINE_Povezala si kosu vrpcama_NEWLINE_u \xc4\x8duperke upletene_NEWLINE__NEWLINE_u vrt svoje kose_NEWLINE__NEWLINE_Jo\xc5\xa1 bih se rado sjetio_NEWLINE_rado bih dodirnuo_NEWLINE_tvoju crnu kosu_NEWLINE_crveni vrt_NEWLINE__NEWLINE_Ali \xc5\xbeivot istje\xc4\x8de_NEWLINE_crven poput krvi_NEWLINE_niz vrt tvoje kose\n_START_SECTION_\nCiganski san (Mustalaisen uni)\n_START_PARAGRAPH_\nPutujem kroz snovidno vrijeme,_NEWLINE_svirajte, momci, svirajte,_NEWLINE_pjevajte i vi, \xc5\xbeene, pjevajte._NEWLINE__NEWLINE_Jo\xc5\xa1 mi je ju\xc4\x8der du\xc5\xa1a bila kao san mladi\xc4\x87a,_NEWLINE_danas je osje\xc4\x87am kao uzburkano more,_NEWLINE_u sjeti, za bra\xc4\x87om, pobjegla mi je radost._NEWLINE__NEWLINE_Putujem kroz snovidno vrijeme,_NEWLINE_svirajte, momci, svirajte,_NEWLINE_pjevajte i vi, \xc5\xbeene, pjevajte._NEWLINE__NEWLINE_Ju\xc4\x8der sam pjevala punim srcem Ciganke,_NEWLINE_danas mi je glas hrapav kao trulo \xc5\xbeeljezo,_NEWLINE_uz oluju su mi sestre u no\xc4\x87i klonule._NEWLINE__NEWLINE_Putujem kroz snovidno vrijeme,_NEWLINE_svirajte, momci, svirajte,_NEWLINE_pjevajte i vi, \xc5\xbeene, pjevajte._NEWLINE__NEWLINE_Ju\xc4\x8der sam plesala s du\xc5\xa1om mladenke,_NEWLINE_danas mi je raspolo\xc5\xbeenje kiselo kao vino,_NEWLINE_u tamnoj no\xc4\x87i nestali su karavani.\n_START_SECTION_\nKako li sam plakala (Oi kuinka min\xc3\xa4 itkin)\n_START_PARAGRAPH_\nBriga na pameti,_NEWLINE_tuga duboko u srcu,_NEWLINE_rane mi otvorene._NEWLINE_Kako li sam plakala,_NEWLINE_no\xc4\x87u u hladnoj nigdini,_NEWLINE_zbog zla ovog svijeta._NEWLINE__NEWLINE_Djeca sunca pla\xc4\x8du_NEWLINE_na kolima na istoku,_NEWLINE_azijske gorske lance_NEWLINE_tako bih htjela voljeti._NEWLINE__NEWLINE_Danas sam kupila crne kovr\xc4\x8de,_NEWLINE_na perzijskom sajmu prodaju svilu._NEWLINE_Moja dru\xc5\xbeina pjeva:_NEWLINE_u teleta zlatni papci._NEWLINE_Ve\xc4\x87 mi iz du\xc5\xa1e liju suze_NEWLINE_u blijedi potok moje majke,_NEWLINE__NEWLINE_smijali ste se samnom,_NEWLINE_dali ste taj jadni kovanac,_NEWLINE_platili ste predstavu,_NEWLINE_a s njom i svira\xc4\x8de._NEWLINE_U \xc5\xbealobnoj povorci idu_NEWLINE_\xc5\xbeene s crnim velovima,_NEWLINE_ruke ispru\xc5\xbeene za milodar,_NEWLINE_prosja\xc4\x8de za svoju slobodu,_NEWLINE_i to tri puta._NEWLINE__NEWLINE_Kako li sam plakala,_NEWLINE_no\xc4\x87u u hladnoj nigdini,_NEWLINE_kako li sam plakala.\n_START_SECTION_\nPut skitnice (Kulkurin tie)\n_START_PARAGRAPH_\nNe znam kamo me vodi put,_NEWLINE_ali \xc4\x8deznem za ljudima,_NEWLINE_ostavljam te i idem u zemlju \xc5\xbealobnu,_NEWLINE_sve koje volim ostaju ovdje._NEWLINE_Put skitnice pun je rupa,_NEWLINE_cesta je uska_NEWLINE_i duga._NEWLINE__NEWLINE_Gledam te po\xc5\xbeudnim o\xc4\x8dima,_NEWLINE_zbog njih ne mogu oti\xc4\x87i,_NEWLINE_ali ako ti ode\xc5\xa1,_NEWLINE_ne treba \xc5\xbealovati,_NEWLINE_neki odlaze,_NEWLINE_neki ostaju._NEWLINE__NEWLINE_Ostavljam te i idem u zemlju \xc5\xbealobnu,_NEWLINE_svi koje volim ostaju ovdje._NEWLINE_I ne budi stroga,_NEWLINE_pusti putnika nek se odmori,_NEWLINE_i nemoj se rugati,_NEWLINE_pobrini se za gladnoga!_NEWLINE_Put skitnice pun je rupa,_NEWLINE_cesta je uska_NEWLINE_i duga.'